हाँ प्रवासी होने से बहुत पहले से मैं लिखती और छपती रही हूँ। जिस वर्ष (१९८२) यहाँ आयी - उस वर्ष तक मैं सारिका में छपने लगी थी। यहाँ आने पर प्रथम दो वर्ष तो खूब लिखा - कई आधे-अधूरे उपन्यास जैसे “रेत के घर”, “जलाक”, कविता संग्रह "शिखंडी युग”, “बराह” और एक कहानी संग्रह (उत्तरायण) पूरे किये पर फिर न जाने क्या हुआ कि पच्चीस वर्ष तक कोई विशिष्ट लेखन नहीं किया – यूँ ही छिट-पुट चलता रहा। नया वातावरण, नए संघर्ष, नयी राह, नई पहचान बनाने में जीवन खर्च होता चला गया। कहाँ कालिज में प्रोफेसर के पद को छोड़ कर आयी थी पर यहाँ उसी हिंदी भाषा की पी.एच.डी. की डिग्री एक अंडर क्वालिफ़िकेशन बन कर रह गई।